1971 യുദ്ധത്തില് ഇന്ത്യന് വ്യോമസേന വഹിച്ചത് നിര്ണ്ണായക ദൗത്യം: ഹര്ഷവര്ദ്ധന് ശൃംഗ്ല ന്യൂഡല്ഹി: ഇന്ത്യന് യുദ്ധചരിത്രത്തില് വ്യോമസേന വഹിച്ച പങ്കിനെ പ്രശംസിച്ച് വിദേശകാര്യ സെക്രട്ടറി ഹര്ഷവര്ദ്ധന് ശൃംഗ്ല. 1971ലെ യുദ്ധത്തില് ഇന്ത്യന് കരസേനയ്ക്ക് ബലം നല്കിയത് വ്യോമസേനയുടെ സമയോചിതമായ ഇടപെടലായിരുന്നുവെന്ന് ഹര്ഷഷവര്ദ്ധന് പറഞ്ഞു. സ്വര്ണ്ണിം വിജയ് വര്ഷ് കോണ്ക്ലേവ്2021ല് സംസാരിക്കുകയായിരുന്നു ഹര്ഷവര്ദ്ധന്. ഇന്ത്യന് വ്യോമസേന 1971ലെ യുദ്ധത്തില് നടത്തിയത് അതിധീരമായ പോരാട്ടമായിരുന്നു. മുക്തിവാഹിനി എന്ന പേരില് അറിയപ്പെട്ട പോരാട്ടം യുദ്ധചരിത്രത്തില് സമാനതകളില്ലാത്തതാണ്. ദിമാപൂരില് ഒരു വ്യോമതാവളം അതിവേഗം തയ്യാറാക്കുന്നതില് വ്യോമസേന നടത്തിയ പരിശ്രമത്തേയും ഹര്ഷവര്ദ്ധന് എടുത്തുപറഞ്ഞു. ബംഗ്ലാദേശിന്റെ മോചനത്തിനായി ഇന്ത്യന് വ്യോമസേന നടത്തിയ പോരാട്ടങ്ങളെ ഇന്നും ധാക്കയിലെ ജനങ്ങള് ആരാധനയോടെയാണ് വിവരിക്കുന്നത്. പാകിസ്താനെതിരെ ആകാശത്ത് വ്യോമസേന നടത്തിയ ശക്തമായ പോരാട്ട ദൃശ്യങ്ങള് ഇന്നും മനസ്സില് സൂക്ഷിക്കുന്ന ബംഗ്ലാദേശി പൗരന്മാരുണ്ടെന്നും ബംഗ്ലാദേശില് ഇന്ത്യന് ഹൈക്കമ്മീഷണറായി പ്രവര്ത്തിച്ച അനുഭവം വിവരിച്ചുകൊണ്ട് ശൃംഗ്ല പറഞ്ഞു. 1971ലെ യുദ്ധം ഒരു രാഷ്ട്രീയ വിജയത്തിനൊപ്പം ധാര്മ്മികവും ഒപ്പം ഇന്ത്യന് സൈന്യത്തിന്റെ കരുത്തും വിളിച്ചറിയിച്ച യുദ്ധമായിരുന്നു. ബംഗ്ലാദേശിന്റെ അഖണ്ഡതയും അവരുടെ ജനതയുടെ ആത്മാഭിമാനവുമാണ് ഇന്ത്യ സംരക്ഷിച്ചത്. ഒപ്പം ആ ജനതയുടെ സ്വാതന്ത്ര്യവും മനുഷ്യാവകാശവും ഇന്ത്യ നിധിപോലെ കാത്തു. ചരിത്രപരമായ ആ വിജയത്തിന് ബംഗബന്ധു ഷേഖ് മുജീബുര് റഹ്മാന് 1971ല് ഇന്ത്യക്ക് നന്ദി പറഞ്ഞത് ആകാശവാണിയിലൂടെയായിരുന്നു. അന്ന് ബംഗ്ലാദേശിന്റെ മോചനം പാകിസ്താനില് നിന്നും നേടിയ പ്രഖ്യാപനത്തിന് ശേഷം ജനങ്ങല് ബംഗ്ലാദേശിന് ഐക്യദാര്ഢ്യം പ്രഖ്യാപിച്ച് തെരുവിലിറങ്ങി. ജനങ്ങള് ആഹ്ലാദം പങ്കിട്ട കാഴ്ച എല്ലാവരുടേയും ദേശാഭിമാനം വാനോളം ഉയര്ത്തിയെന്നും ശൃംഗ്ല കൂട്ടിച്ചേര്ത്തു.